***Comunicat de presă***

***15 ianuarie 2025***

**Al treilea premiu internațional pentru albumul muzical George Enescu, înregistrat de Orchestra Națională a Franței dirijată de Cristian Măcelaru**

Albumul muzical *George Enescu Symphonies 1-3 ~ Romanian Rhapsodies 1&2 – Orchestre National de France ~ Cristian Măcelaru* a fost desemnat câștigătorul premiului ***International Classical Music Awards* (ICMA) pentru „Muzică simfonică”,** unul dintre cele mai cunoscute și apreciate premii ale industriei discografice internaționale.

Producția Deutsche Grammophon, distinsă anterior și cu premiile***Classica* Choc de l'année** 2024 **și *Diapason d'Or*** 2024 la categoria „Muzică simfonică”, cuprinde trei discuri: Rapsodia Română nr. 1 și Rapsodia Română nr. 2, Simfonia nr. 1, Simfonia nr. 2 și Simfonia nr. 3, în interpretarea Orchestrei Naționale a Franței dirijate de Cristian Măcelaru și a Corului Radio France condus de Aurore Tillac, prezentată în concert la Auditorium Radio France - Maison de la Radio et de la Musique de Société Nationale de Radiodiffusion Radio France, în parteneriat cu Institutul Cultural Român cu prilejul concertului aniversar ICR 20 din iulie 2023. Vioara I în cadrul concertului a fost Sarah Nemțanu, concertmaistru al Orchestrei Naționale a Franței, decorată la 1 octombrie 2024 de Președintele României cu Ordinul „Meritul Cultural” în grad de Cavaler, Categoria B – „Muzică”.

„(...) O excepțională întreprindere a lui Măcelaru, care a lucrat după manuscrisele originale ale partiturilor enesciene; rapsodiile române – unde simțim ceva rupt din sufletul de român al dirijorului și primele trei simfonii de Enescu, cu sonoritatea și inventivitatea cerute de aceste partituri cu parfum francez, interpretate de o orchestră care are o tradiție de aproape 100 de ani în interpretarea muzicii franceze la cel mai înalt nivel. O adevărată descoperire, atât în ceea ce privește lucrările, cât și interpretarea lor!” a argumentat acordarea premiului juriul ICMA, alcătuit din critici muzicali profesioniști, de la relevante reviste, reviste online și posturi de radio: Andante (Turcia), Crescendo (Belgia), Das Orchester (Germania), Deutsche Welle (Germania), IMZ (Austria), MDR-Klassik (Germania), Musica (Italia), Musik & Theater (Elveția), Opera (Marea Britanie), Papageno (Ungaria), Pizzicato (Luxembourg), Polskie Radio Chopin (Polonia), Radio 100,7 (Luxembourg), Radio Romania Muzical (România), Resmusica.com (Franța), Scherzo (Spania), Rondo Classic (Finlanda), Unison (Croația). Reprezentând Radio România Muzical, din juriul ICMA face parte Cristina Comandașu, muzicolog cu o importantă activitate în domeniul actualității discografice, manager Radio România Muzical.

Câștigătorii vor primi trofeele la Gala premiilor ICMA ce va avea loc la Tonhalle din Düsseldorf pe 19 martie 2025.

Lista completă a premiilor ICMA 2025 este disponibilă aici. <https://www.icma-info.com/winners-2025/>

**Contact:**

Serviciul Promovare și Comunicare

[biroul.presa@icr.ro](mailto:biroul.presa@icr.ro);

031 71 00 622